**IITIN KOTISEUTUYHDISTYS**

**TOIMINTAKERTOMUS VUODELTA 2017**

**JOHTOKUNTA**

Yhdistys koki keväällä suuren menetyksen kun yhdistyksen puheenjohtaja Hannu Saarelainen menehtyi äkillisesti. Hänen tointaan hoiti loppuvuoden varapuheenjohtaja Ari Aalto. Sihteerinä toimi Minna Pekkola-Virtanen ja rahastonhoitajana Johanna Välimetsä. Muut jäsenet olivat Eija Alinen, Raili Mikkola, Irma Napola, Irmeli Salonen ja Aapo Metsäpelto.

Karrala-toimikuntaan kuuluivat Irma Napola pj., Ari Aalto, Pekka Rossi, Eeva Mäkinen siht., Mailis Alaharju, Pauli Similä ja Aapo Metsäpelto. Vahvana taustavaikuttajana mm. näyttelyjen järjestämisessä on toiminut Toini Leino.

**KOKOUKSET**

Kevätkokous pidettiin 30.3.2017 Kausalan ABC:n kokoustilassa. Syyskokous pidettiin samassa paikassa 11.12.2017.

Johtokunta kokoontui 4 kertaa. Myös Karrala-toimikunta kokoontui tahollaan.

**TAPAHTUMAT JA MUU TOIMINTA**

Karralassa oli siivoustalkoot 30. toukokuuta.

Kymentaan Talasmäessä vietettiin perinteistä kotiseutupäivää 8.7 yhdessä Rinnemaasäätiön kanssa. Sää suosi Kurton maisemissa ja kävijöitä olikin n. 80. Teemana oli tällä kertaa suomenhevonen ja sen kantakirjat. Avauspuheen piti Eila Harve joka painotti suomenhevosen tärkeyttä työ – ja sotahevosena. Anjalan Hevosystäväinseuran puheenjohtaja ja entinen maatalousoppilaitoksen opettaja Matti Ahola kertoi suomenhevosen vaiheista. Päivän tähti oli tietysti suomenhevonen Sipisipi joka myös ajelutti lapsia. Tapahtuman musiikkiesityksistä vastasivat Eerika Toivola ja Kerttu Leiramo. Iitin kotiseutuyhdistyksen tervehdyksen toi Ari Aalto joka myös lauloi kitarasäestyksellä. Kahvituksesta vastasi Kymentaan Kyläseura.

5.8.2017 oli Iitin Saukonkalliolla kansallispuvun tuuletuspäivä. Tapahtuma liittyi Suomi 100 juhlavuoteen ja järjestäjinä oli Iitin kunta ja useita iittiläisiä järjestöjä, Iitin kotiseutuyhdistys toimi tapahtuman koordinaattorina. Kotiseutuyhdistyksen Eila Metsäpelto toimi tuottajana, koollekutsujana ja päivän emäntänä. Fil. tri. Sanna-Kaisa Spoof kertoi kansallispuvun historiasta ja Tarja Laakso Taito Kymenlaaksosta pukujen päivittämisestä tähän päivään sopiviksi. Kamarikuoro Kupariset viihdytti musiikilla ja laululla ja kansantanssiryhmä Kasareikka tanssiesityksillä. Tapahtuman juonsi Marjo Tuominen ja osallistujia oli n. 200. Paikalla nähtiin paljon kansallispukuja Iitin kauniin puvun ohella. Tapahtuman lopuksi luovutettiin Juhlakuusi-kunniakirjat Antti Pullisen johdolla. Suomen 50v-juhlakuusia istutettiin eri puolille Iittiä ja nyt kuusi kookkainta kotikuusta huomioitiin. Korkein oli 23 metriä Iitin kirkonkylässä Sirkka Laaksosen kotipihassa Tapio Laaksosen istuttamana.

4.8 tuuletettiin kansallispukuja myös Iitin hoitokodeissa.

Karralan kotiseututalossa oli avoimet ovet samana viikonloppuna 5-6.8.2017.

Karrala-toimikunta apunaan Toini Leino ja Päivi Raatikainen oli koonnut näyttelyn tällä kertaa aiheella ”Veteraanimuistoja”. Näyttelyssä oli esillä mm. sota-ajan puhdetöitä, sotilaspukuja ja postikortteja. Suurin osa puhdetöistä oli Kausalalaiselta Matti Kupariselta joka oli myös esittelemässä näyttelyssä.

Sunnuntaina kuultiin sotatutkija Jari Jaakkolan esitelmä aiheesta Iitin komppania talvisodassa. Sota-ajan musiikkiesityksistä vastasivat Timo Mäkinen laulu, Heikki Hytti ja Jorma Vinnikka haitari ja Ari Aalto viulu ja mandoliini.

Yhteensä kävijöitä viikonloppuna oli n. 200, sateesta ja päällekkäisistä tapahtumista huolimatta.

Karralan toiminnasta tarkemmin omassa vuosikertomuksessa.

Iitin Kotiseutuyhdistys ja sukuseura Jordan Peuronius järjestivät yhteisen kesäretken 13.8 Tapola-Mankalaan. Eila Metsäpelto ja Päivi Hippeläinen toimivat oppaina kahdessa bussissa. Osallistujia oli n. 100.

Myytiin ryijy-kortteja ja Aino Vallin elämäkertakirjaa. Myytiin t-paitoja ja kasseja joita teetettiin yhdistykselle.

Ylläpidettiin kotisivuja ja facebookia.